[{"text_idx": "#000000", "text": "UEA ne kontentas pri sia nova retejo"}, {"text_idx": "#000001", "text": "La longe atendataj nova retejo kaj administra sistemo de UEA lau\u0306 la plej fres\u0302a limdato devis ekfunkcii en septembro, sed tio ne okazis. Lau\u0306 informoj de Libera Folio, la estraro de UEA trovas la sistemon mankohava kaj ne pretas akcepti g\u0302in en g\u0302ia nuna stato."}, {"text_idx": "#000002", "text": "Renovigo de la retejo de UEA estas la unua prioritato de la asocio ekde 2013."}, {"text_idx": "#000003", "text": "Pasis pli ol nau\u0306 jaroj post kiam reteja renovigo estis difinita kiel prioritata tasko de UEA. Dum la jaroj multaj limdatoj pasis, sed nova retejo ne aperis. Tiel okazis denove en septembro, kiam lau\u0306 la plej fres\u0302a raporto finfine devis esti s\u0302altita la nova sistemo, kiun ekde marto 2019 prilaboras TEJO."}, {"text_idx": "#000004", "text": "Lau\u0306 informoj de Libera Folio, la kau\u0306zo de la nuna prokrasto estas, ke la mendinto, UEA, trovas la rezulton de la g\u0302isnuna laboro de TEJO mankohava. UEA ne pretas transpreni la respondecon pri la retejo kaj la administra sistemo Akso, antau\u0306 ol ili plenumas la minimumajn postulojn de la asocio."}, {"text_idx": "#000005", "text": "La estraro de TEJO ne volis komenti la staton de la reteja projekto, kiam Libera Folio kontaktis la estraron la 5-an de oktobro. Same silentas la estraro de UEA. Lau\u0306 estrarano Franc\u0327ois Lo Jacomo tro fruas ion diri:"}, {"text_idx": "#000006", "text": "\u2013 La estraro nenion findecidis. Pliaj laborkunsidoj estos necesaj: la estraro informos, kiam oportunos. Bonvolu pacienci."}, {"text_idx": "#000007", "text": "Lau\u0306 kontrakto subskribita de UEA kaj TEJO en marto 2019, la preta sistemo devis esti liverita en novembro 2020. Post kiam pasis la limdato kaj elc\u0302erpig\u0302is la mono g\u0302is nun pagita de UEA, TEJO financis la laboron el propraj rimedoj. Tiuj rimedoj siavice grandparte venis el EU-subvencioj. C\u0302i-jare TEJO tamen ne ricevis la bug\u0302etitan subvencion."}, {"text_idx": "#000008", "text": "Manke de subvencioj la reteja projekto nun kau\u0306zas al TEJO nur elspezojn, kaj estus pli favore liberig\u0302i de g\u0302i, transdonante la respondecon pri la plua evoluigo de la retejo kaj la administra sistemo Akso al UEA."}, {"text_idx": "#000009", "text": "Tamen g\u0302is nun la du asocioj ne sukcesis interkonsenti pri la pluaj pas\u0302oj. Lau\u0306 informoj de Libera Folio, UEA postulas plian prilaboron de la sistemo antau\u0306 ol pagi la restantan parton de la interkonsentita sumo. TEJO siavice opinias la sistemon uzebla, ec\u0302 se g\u0302i estas kelkrilate mankohava."}, {"text_idx": "#000010", "text": "G\u0302is la fino de 2019 UEA jam pagis 70 000 eu\u0306rojn por la reteja projekto \u2013 parte al TEJO, parte al pli frua respondeculo. Post tio, preskau\u0306 nenio estis elspezita el la rezervo \u201dReteja renovigo\u201d. El la originaj 100 000 eu\u0306roj fine de 2021 restis en la konto 27 838 eu\u0306roj kaj 22 cendoj."}, {"text_idx": "#000011", "text": "La kontrakto inter UEA kaj TEJO ne estas publika, kaj tial ne klaras, kiom da mono UEA lau\u0306 TEJO ankorau\u0306 devus pagi, nek kiom UEA jam pagis al TEJO. Tamen evidente temas pri dekmiloj da eu\u0306roj."}, {"text_idx": "#000012", "text": "La tuta kosto de la projekto por UEA lau\u0306 pli frua informo de Aleks Kadar, la g\u0302enerala sekretario de UEA, ne superos la sumon de 100 000 eu\u0306roj, pri kiu la komitato decidis en 2013."}, {"text_idx": "#000013", "text": "La nuna retejo de UEA jam de multaj jaroj estas administrata en Rusio. Ankau\u0306 la revuo Esperanto estas redaktata en Rusio."}, {"text_idx": "#000014", "text": "Pro la atako de Rusio kontrau\u0306 Ukrainio, sankcioj de EU haltigis internaciajn transpagojn al dek bankoj en Rusio. Spite tion UEA s\u0302ajne dau\u0306re sukcesas pagi honorarion al siaj tri kunlaborantoj en Rusio."}, {"text_idx": "#000015", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000017", "text": "Imitinda lingvistika priskribo de Esperanto"}, {"text_idx": "#000019", "text": "Ke UEA-rilataj artikoloj ne plu allogas komentojn, estas tristiga indiko pri indiferento pri la nuna UEA. Oni ne interesig\u0302as pri tio, kion UEA faras au\u0306 ne faras, dum antau\u0306e g\u0302iaj (ne)faroj elvokis viglajn debatojn en diversaj forumoj. Sendepende de tio, c\u0302u UEA rikoltis lau\u0306dojn au\u0306 mallau\u0306dojn, oni atentis pri g\u0302i kaj trovis g\u0302in grava. Ne eblas do ne konkludi, ke UEA perdis sian iaman prestig\u0302on kaj ig\u0302is apenau\u0306 plu signifa. Sed kial oni interesig\u0302us pri g\u0302i, se ec\u0302 la komitatanoj de UEA ne interesig\u0302as? La sakstrato de la reteja renovigo, pri kiu raportas la supra artikolo, naskis ec\u0302 ne unu komenton au\u0306 demandon en la komitata diskutlisto, kiu ig\u0302is nur anonctabulo."}, {"text_idx": "#000020", "text": "Tio neinteresig\u0302o jam ekvideblis rilate al la UEA-forumo. C\u0302u ne la kerna ideo estis, ke tiu estos retejo por la funkciuloj kaj la membroj de UEA komuniki kaj inters\u0302ang\u0302i ideojn? Tio ne okazis. La membroj ne alvenis, c\u0302ar la funkciuloj ne alvenis (krom du, tri)."}, {"text_idx": "#000024", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000025", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000028", "text": "Alig\u0302i al 400 aliaj abonantoj"}]